Բոլոն լիճ

Բոլոն, լիճ Ռուսաստանում, Խաբարովսկի երկրամասի Ամուրսկի և Տրոիցկոյի շրջաններում, Միջին ամուրյան դաշտավայրի հյուսիսարևելյան մասում։

Ընդհանուր տեղեկություններ 
Լճի մակերեսը 338 կմ2 է, խորությունը՝ մինչև 4 մ։ Տեղակայված է Ամուրի գետահովտում, գետի ձախ ափից ամենակարճ հեռավորությունը մոտ 10 կմ է։ Ամուրսկ քաղաքից հեռու է մոտավորապես 40 կմ։ Սնուցվում է ձյան հալոցքից և անձրևով։ Սիմմի, Հարփի և Սյումնյուր գետերը թափվում են այս լիճ։ Լճից սկիզբ է առնում է Սի վտակը, որը թափվում է Ամուր գետի Սերեբրյաննի վտակ։ Վերջինս իր անունը ստացել է հարևանությամբ գտնվող Սոպկայում արծաթի հանքաքար գտնելու անհաջող փորձերից։

Լճում կան մի քանի կղզիներ, որոնցից երկուսը առավել ուշագրավ են՝ Յադասենը և Գյուդելգենը։

 Յադասեն կղզին, որը գտնվում է լճի կենտրոնում, հայտնի է որպես հնագույն հանգած հրաբուխ։ Կղզու վրա կան չժուրչժեն ցեղերի կրոնական շենքերի մնացորդներ։
 Գյուդելգեն կղզին ունի հրաբխային ծագում և ծածկված է անտառով։ Գտնվում է հյուսիսարևելյան ափի մոտ։

Յադասեն և Գյուդելգեն կղզիների մասին կան շատ նանայական լեգենդներ և ավանդույթներ։

Մնացած ցածրադիր կղզիները ավազատղմային են, կարող են հեշտությամբ ջրի տակ անցնել։

Լճի հարավային մասը հարում է Բոլոնյան պետական բնական արգելոցին, որը հիմնադրվել է 1998 թվականին։

1994 թվականին Բոլոն լիճը և Սելգոն ու Սիմմի գետաբերանները ներառվել են միջազգային նշանակության ջրաճահճային տարածքների ցանկում, ըստ Ռամսարի համաժողովի որոշումների։

Ամռան ամիսներին լճի ջուրը կարող է տաքանալ մինչև +30 °C:

Բնակավայրեր 

Սիի վտակի ձախ ափին, լճից երեք կմ հեռավորության վրա, գտնվում է Խաբարովսկի երկրամասի Ամուրի շրջանի Աչան նանայական գյուղը։

Հյուսիսային ափին Թեիսին բնակավայրն է, որտեղից սկսվում է Թեյիս կայարան տանող ճանապարհը։

Հյուսիսարևմտյան ափին (Սամնիրի ծով) գտնվում է Ժուեն գյուղը, որտեղից սկիզբ է առնում դեպի Բոլոն գյուղ և նույնանուն կայարան տանող ճանապարհը։

Ամուր գետի աջ ափին Սերեբրյաննի վտակի դիմաց գտնվում են Տրոիցկոյի շրջանի Մալմիժ և Վերխնի Ներգեն գյուղերը։

Սերեբրյաննի վտակի ափին, ենթադրաբար, գտնվել է Երոֆեյ Խաբարովի աչանյան բերդագյուղը (1651-1652 թվականներին)։

Նավարկություն 

Լիճը ծանծաղ է, հասանելի է միայն փոքր նավակների համար։

Մինչև 1990-ականների կեսերը ամռանը Ամուրսկից մինչև Աչան ազգային գյուղ իրականացվել են կանոնավոր ուղևորափոխադրումներ «Զարյա» ջերմանավի միջոցով։

Բուսական և կենդանական աշխարհ 
Լճի տարածքում ապրում են երկկենցաղների և սողունների 11 տեսակ, 179 տեսակ թռչուն և 40 տեսակ կաթնասուն։

Բոլոն լիճը հարուստ է ձկներով, այստեղ ապրում են 52 տեսակ ձուկ։

Լճի փոքր խորության և տաք ջրի պատճառով ամռանը ակտիվորեն զարգանում են ջրիմուռները։

Լճի ափերին տեղակայված ժայռերում ապրում են օձեր, այդ թվում՝ նաև թունավոր։

Ծանոթագրություններ

Արտաքին հղումներ 
 Болоньский вулкан
 Ачанский острог Ерофея Хабарова. 

Ռուսաստանի լճեր